Mandela-geldmors: ANC 'wil net bietjie praat' | Netwerk24
Deur Candice Bezuidenhout 08 Desember 2017 20:31
Die kis met die stoflike oorskot van oudpres. Nelson Mandela op 15 Desember 2013 op pad na sy graf in Qunu in die Oos-Kaap. Foto: Felix Dlangamandla
Die ANC-base in die Oos-Kaap het Maandag 'n vergadering met die premier van die provinsie, Phumulo Masualle, om die skandaal oor die misbruikte geld met oudpres. Nelson Mandela se begrafnis te bespreek.
Dit volg nadat die openbare beskermer, Busisiwe Mkhwebane, vandeesweek 'n verslag daaroor bekend gemaak het.
Daarvolgens is sowat R300 miljoen, wat vir die voorsiening van lopende water, elektrisiteit, sanitasie, ablusiegeriewe en die vervanging van modderskole bedoel was, op die oudpresident se begrafnis in 2013 bestee.
Oscar Mabuyane Foto: argief
Volgens Oscar Mabuyane, die voorsitter van die ANC in die Oos-Kaap, weet hy nie van bewerings dat vier burgemeesters van twee verskillende metro's in die provinsie ook moet "verantwoording" doen nie.
"Ons as 'n instansie is in die verslag uitgewys en ons gaan dié vergadering hê sodat ons kan bespreek hoe om op die verslag te reageer. Ons gaan ook die verslag in konteks plaas en die premier sal vir ons kan sê watter rigting ons vorentoe hiermee moet inslaan," sê Mabuyane.
"Hier en daar is 'n paar mense individueel uitgewys en ons wil net hê dat hierdie mense die ANC in hul vertroue moet neem."
Mabuyane het egter beklemtoon dat niemand in die moeilikheid is nie.
"Dis slegs 'n bespreking wat gehou word sodat 'n samehangende reaksie op die verslag saamgestel kan word."